Diari Oficial de la Generalitat Valenciana


Sumari del DOGV 6427, del 29-12-2010 (2010/13942)

ORDRE 46/2010, de 22 de desembre, de la Conselleria d'Economia, Hisenda i Ocupació, per la qual es regulen les ajudes als alumnes desocupats participants en accions formatives dirigides a treballadors prioritàriament desocupats, la data de finalització prevista de les quals siga posterior al 31 d'octubre de 2010.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6427

Data del DOGV
:   29-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/13404


Data del document
:   22-12-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 46/2010, de 22 de desembre, de la Conselleria d'Economia, Hisenda i Ocupació, per la qual es regulen les ajudes als alumnes desocupats participants en accions formatives dirigides a treballadors prioritàriament desocupats, la data de finalització prevista de les quals siga posterior al 31 d'octubre de 2010. [2010/13581]  
L'Ordre 10/2010, de 8 d'abril, de la Conselleria d'Economia, Hisenda i Ocupació, assenyala en l'article 1 que l'objecte d'esta és regular les ajudes als alumnes desocupats participants en accions formatives subvencionades pel SERVEF a càrrec de diverses línies pressupostàries del subprograma pressupostari 322.52, accions que haurien d'iniciar-se en l'exercici 2010 i finalitzar amb anterioritat a l'1 de novembre de 2010.  
Continua dient el dit article que les ajudes als alumnes corresponents a accions formatives que finalitzaren després de la dita data, seran ateses, si és el cas, a càrrec de la següent ordre de convocatòria.  
La present ordre té com a finalitat, precisament, complir a la dita disposició de l'Ordre 10/2010, i atendre les sol·licituds d'ajudes que pogueren formular els alumnes desocupats participants en accions formatives la finalització dels quals siga posterior al 31 d'octubre de 2010.  
Per tot l'anterior, fent ús de les facultats que em conferixen la Llei 5/1983, de 30 de desembre, de Govern Valencià; la Llei de la Generalitat Valenciana 3/2000, de 17 d'abril, per la qual es crea el Servici Valencià d'Ocupació i Formació; el Decret 129/2007, de 27 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i el Decret 41/2001, de 27 de febrer, del Consell, pel que s'aprova el Reglament Orgànic i Funcional del SERVEF, modificat pel Decret 173/2002, de 15 d'octubre, i pel Decret 141/2003, d'1 d'agost, ambdós del Consell, oït el Consell Valencià de Formació Professional,  
ORDENE  
Article 1. Objecte  
L'objecte de la present ordre és regular les ajudes als alumnes desocupats que hagen participat en accions formatives subvencionades a càrrec de les línies pressupostàries T0218000, T2289000, T2966000, T2967000 del capítol IV del subprograma pressupostari 322.52 Formació per a l'Ocupació, així com en altres accions formatives realitzades en el marc de l'Ordre TAS/718/2008, de 7 de març, pels centres SERVEF de Formació, iniciades en l'exercici 2010, la data prevista de finalització de les quals, d'acord amb la documentació preceptiva d'inici del curs, aportada per l'entitat, siga posterior al 31 d'octubre de 2010.  
Article 2. Beneficiaris i quantia de les ajudes  
1. Els alumnes mencionats en l'anterior article podran sol·licitar, quan el curs s'impartisca en un nucli de població distant almenys sis quilòmetres del nucli de població de residència de l'alumne, segons les dades que consten en la seua demanda d'ocupació, una ajuda de 0,19 € per quilòmetre. Les distàncies es calcularan per mitjà del Mapa Oficial de Carreteres del Ministeri de Foment.  
Si l'alumne desocupat haguera de desplaçar-se a cent, o més, quilòmetres per a assistir al curs, en horari de matí i vesprada, tindrà dret a una ajuda en concepte d'allotjament i manutenció de 66,90 euros/dia lectiu.  
Si l'alumne desocupat haguera de desplaçar-se a cinquanta, o més, quilòmetres per a assistir al curs, en horari de matí i vesprada, tindrà dret a una ajuda en concepte de manutenció de 9,70 euros/dia lectiu.  
Així mateix, els alumnes desocupats amb discapacitat igual o superior al 33%, a més, tindran dret a una ajuda d'una quantia de 6,40 euros per dia lectiu.  
2. L'alumne tindrà dret a l'ajuda, en les condicions establides en l'apartat anterior, indistintament durant la realització del curs en el Centre de Formació, en les Pràctiques No Laborals (PNL) o en la formació en centre de treball (FCT).  
3. Les ajudes mencionades en els apartats anteriors, estaran subjectes al règim següent:  
a) L'ajuda per transport és compatible amb qualsevol altra; ara bé, quan concórrega amb l'ajuda en concepte d'allotjament i manutenció l'ajuda serà pels desplaçaments inicial i final.  
b) En el cas de l'ajuda d'allotjament i manutenció s'haurà d'aportar la factura de l'hostalatge.  
c) Les ajudes en concepte de manutenció i allotjament i manutenció són incompatibles entre si.  
d) L'ajuda als alumnes amb discapacitat és compatible amb qualsevol altra.  
4. La quantia de l'ajuda es determinarà basant-se en els dies realment assistits, prèvia verificació que es complixen els requisits establits en la present ordre, a la vista de la documentació justificativa presentada per l'entitat impartidora del curs.  
Article 3. Presentació de sol·licituds, documentació i termini  
1. Els alumnes que desitgen accedir a l'ajuda prevista la sol·licitaran per mitjà d'instància dirigida al director territorial d'Ocupació del SERVEF de la província en què s'impartix el curs, utilitzant per a això els models normalitzats facilitats a este efecte.  
2. Les instàncies aniran necessàriament acompanyades dels documents següents:  
a) Fitxa de manteniment de tercers, segons model normalitzat, si no haguera sigut aportada anteriorment.  
b) Certificat, en el supòsit de patir-se una discapacitat, emés per l'òrgan o organisme competent, en el que s'acredite el seu estat.  
L'esmentada documentació es presentarà en qualsevol dels registres del SERVEF o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Les sol·licituds d'ajudes convocades per mitjà d'esta ordre, comprenen accions formatives que tinguen una data prevista de finalització posterior al 31 d'octubre de 2010, d'acord amb la documentació preceptiva d'inici del curs, aportada per l'entitat i es presentaran des de l'1 de gener fins al 15 de febrer del 2011.   
En cas que el dret es generara en el moment d'inici de la PNL/FCT i estes començaren en l'exercici 2010 el termini de sol·licitud serà l'indicat; si la PNL/FCT s'iniciara en l'exercici 2011 i fóra una part integrant d'una acció formativa iniciada en el 2010, el termini de sol·licitud serà d'un mes des de l'endemà a l'inici d'estes.  
4. Quan la sol·licitud no reunisca els requisits establits en la present ordre o no s'acompanye la documentació que d'acord amb esta resulte exigible, de conformitat amb el que preveu l'article 71 de l'esmentada Llei 30/1992, segons redacció donada per la Llei 4/1999, es requerirà al sol·licitant perquè, en un termini de 10 dies, esmene la falta o acompanye els documents necessaris, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de la mencionada llei.  
Vista la proposta efectuada per l'òrgan instructor, el director general de SERVEF, o òrgan en qui delegue, dictarà la resolució procedent.  
Article 4. Obligacions dels alumnes  
1. Els alumnes participants en accions de les previstes en l'article 1 de la present ordre estan obligats a assistir a les classes de forma regular i contínua i seguir amb aprofitament l'acció formativa.  
2. És causa d'exclusió dels alumnes i de pèrdua, si és el cas, del dret a la corresponent ajuda econòmica, incórrer en més tres faltes d'assistència no justificades en un mes, no seguir el curs amb aprofitament a criteri del responsable d'este, o no haver-lo finalitzat.  
Les faltes d'assistència justificades no computaran a estos efectes, llevat que el seu nombre siga superior al 30% de la duració de l'acció formativa.   
3. Els alumnes no percebran les ajudes previstes en esta ordre, corresponents als dies lectius que hagen deixat d'assistir al curs.  
4. Les ajudes econòmiques seran abonades als alumnes que hagen finalitzat el curs, amb justificació prèvia dels dies realment assistits per estos, justificació que haurà de ser presentada per l'entitat impartidora del curs en el termini de 15 dies naturals des de la conclusió d'este, acompanyant una acta que contindrà l'aprofitament final de l'alumnat assistent.  
Article 5. Resolució i recursos  
1. El director general del SERVEF, o òrgan en qui delegue, resoldrà les sol·licituds de subvencions que els alumnes formulen a l'empara de la present ordre.  
2. El termini màxim per a resoldre i notificar la resolució procedent serà de tres mesos a comptar de la finalització de l'acció formativa.  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la petició formulada.  
4. La resolució de concessió de les ajudes fixarà expressament la quantia que es concedirà, sempre que existisca disponibilitat pressupostària. La resolució procedent es notificarà als interessats en els termes que preveu l'article 58 de la Llei 30/1992, abans mencionada.  
5. Les resolucions que es dicten a l'empara de la present ordre esgoten la via administrativa, i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà de la notificació de la resolució, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant d'este mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.  
Article 6. Cooperació de les entitats formadores  
D'acord amb el que preveu l'article 6-o) de l'Ordre de 30 de desembre de 2009, de la Conselleria d'Economia, Hisenda i Ocupació, per la qual es determina el Programa de Formació Professional per a l'Ocupació i es regulen i convoquen subvencions per a la realització d'accions formatives dirigides prioritàriament als treballadors desocupats durant l'exercici de 2010 (DOCV de 4 de febrer de 2010), la cooperació de les entitats en la tramitació d'estes ajudes consistirà a informar els alumnes que inicien l'acció formativa, del règim d'ajudes establit en la present ordre, i facilitar-los la seua tramitació.  
DISPOSICIONS ADDICIONALS  
Primera  
A fi d'atendre les sol·licituds d'ajudes efectuades a l'empara de la present Ordre es destinaran 1.300.000 euros a càrrec de la línia pressupostària T0218000, «Formació Professional per a l'ocupació», capítol IV, del subprograma 322.52, del Projecte de Pressupostos de la Generalitat per al 2011.  
El director general del SERVEF podrà, per mitjà de l'oportuna resolució modificar el crèdit indicat d'acord amb les necessitats que es plantegen.  
La concessió de les ajudes està condicionada a l'existència, en els Pressupostos de 2011 de la Generalitat, del corresponent crèdit adequat i suficient.  
Segona  
Les ajudes a la formació regulades en la present disposició, són compatibles amb el mercat comú a tenor de l'article 107, apartat 3 del Tractat de Funcionament de la Unió Europea i queden dispensades de l'obligació de notificació establida en l'article 108, apartat 3, del Tractat.  
DISPOSICIONS FINALS  
Primera  
Es faculta el director general del SERVEF, per a dictar totes aquelles instruccions i adoptar les mesures que considere oportunes per al desenvolupament i l'aplicació de la present ordre; així com per a modificar els terminis establits en esta, amb caràcter excepcional, quan concórreguen circumstàncies degudament motivades que impossibiliten el compliment d'estos.  
Segona  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
Contra el present acte, que posa fi a la via administrativa, podran els interessats interposar recurs contenciós administratiu en el termini de dos mesos comptats des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveu els articles 10.1.a) i 46.1 de la llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot això sense perjuí que es puga interposar qualsevol altre recurs dels previstos en la vigent legislació.  
València, 22 de desembre de 2010  
El vicepresident segon del Consell,   
conseller d'Economia, Hisenda i Ocupació,  
GERARDO CAMPS DEVESA